VF Plus pak Bloem se vullisprobleem | Netwerk24
Deur Marietjie Gericke 10 Augustus 2018 22:23
Die VF Plus in Bloemfontein het die veldtog Vullis Vrydag bekend gestel om inwoners die geleentheid te gee om hul probleme rondom vullisverwydering met Olly Mlamleli, burgemeester van Mangaung, te deel.
Armand Cloete, woordvoerder van die VF Plus, sê vullisverwydering is 'n groot probleem in die gebied en hulle word weekliks oorval met navrae en klagtes oor vullisverwyderingsdienste wat nie gelewer word nie.
"Ons wil die betalende inwoners se ongemak so aan die burgemeester oordra."
Deur Vullis Vrydag kry inwoners die geleentheid om foto's van hul vullis wat teen Vrydae nie verwyder is nie, aan die VF Plus te stuur. "Die party se raadslede sal dit dan elke Vrydag aan die burgemeester stuur en vra dat dit verwyder word."
Hy sê die VF Plus gaan ook self ingryp. "Ons sal voortaan Vrydae vullis op sekere plekke self laat verwyder en die rekening aan die munisipaliteit stuur, totdat die probleem aandag kry."
Hy sê verskeie moontlikhede is oorweeg om die ware toedrag van die vullisprobleem onder die burgemeester se aandag te bring.
"Omdat ons dit nie voor haar huis kan laat opstapel nie, is besluit om haar e-posse en WhatsApp te verlam.
Die foto's sal ook aan adv. Tankiso Mea, stadsbestuurder, gestuur word."
Cloete sê die burgemeester het in Junie tydens die metro se verskyning voor die Vrystaatse openbare rekeningkomitee in die wetgewer bevestig 880 werknemers is by die uitgebreide program vir openbare werke aangestel om die voortslepende probleem van vullis in die stad op te los. Dit gebeur egter nie.
"Vullis lê weke lank op sypaadjies. Mense en diere skeur die sakke oop, dit is 'n onhoudbare situasie."
Intussen neem die salarisrekening van die metro jaarliks toe, terwyl daar 'n onderbesteding op kritiese dienste is, sê hy.
Jaar ná jaar neem munisipale belasting toe, maar dienste word nie gelewer nie.
"Betalende inwoners van Mangaung verdien 'n skoon omgewing en doeltreffende vullisdienste. Die VF Plus ondersoek nog meganismes om die Mangaung-bestuur tot verantwoording te roep om die dienste te lewer."
Cloete sê dit is die munisipaliteit se verantwoordelikheid om vullis te laat verwyder en hy moet uiteraard tot verantwoording gedwing word, maar hulle kan in die tussentyd nie toelaat dat die stad in 'n ashoop verval nie.
"Inwoners kan hul foto's van opgehoopte vullis stuur na Elizabeth Snyman van Deventer by 082 305 1540 of Devar Smit by 084 206 3375. Dit kan ook op die VF Plus Vrystaat se Facebook-blad gedeel word."